	Targed 1
	Gwneud defnydd mwy o effeithiol o gynnwys yr atodiadau ar adegau er mwyn cefnogi'r drafodaeth yn yr aseiniad (e.e. cynnwys mwy o ddyfyniadau o'r trawsgrifiadau - gweler t.11).
· Targed ddim yn berthnasol i’r aseiniad yma

	Targed 2
	Cynnwys dyddiad cyrchu wrth gyfeirnodi erthygl mewn cyfnodolyn ar lein 
· Gweler enghraifft o hyn yn y rhestr cyfeirnodi 

	Targed 3
	Parhau i gryfhau dy ysgrifennu critigol drwyddi draw, gan gynnig safbwynt cyferbyniol pob cyfle posibl - byddai darllen mwy o erthyglau a blogiau academaidd yn helpu gyda hyn (e.e. blogiau BERA bites).
· Ysgrifennais yn gritigol trwy’r aseiniaid gan gynnig safbwyntiau cyferbyniol gan ddefnyddio erthyglau academaidd BERA



Gwerthusiad beirniadol o ddatblygiad targed strategol mewn Cynllun Datblygu Ysgol: Gweithredoedd, Effaith a Myfyrdodau ar sail
Tystiolaeth

Bwriedir gwerthuso’n feirniadol effaith cyflawni targed strategol yr ysgol, ac archwilio i ddiben cynllun datblygu ysgol (CDY). Canolbwyntir ar Ysgol A yn yr aseiniad hwn er mwyn adlynu at egwyddorion moesegol (BERA, 2024). Lleolir Ysgol A mewn pentref gwledig lle mynychir 1,049 o ddisgyblion yr ysgol tair i ddeunaw oed (Estyn, 2016). Penderfynodd Ysgol A i flaenoriaethu chwe tharged er mwyn gwella eu safonau o fewn yr ysgol. Yn yr aseiniad hwn, canolbwyntir ar lais y disgybl fel un o flaenoriaethau’r ysgol sy’n ddiben o fewn y CDY. Honna Llywodraeth Cymru (2020) wrth i ysgolion lunio eu gweledigaeth i hwyluso disgyblion i gyrraedd y pedwar diben, dylai llais y disgyblion fod yn greiddiol i'r ymdrech hon, ac mae’n ffactor hollbwysig yn ystod y cyfnod cynllunio. Er dylai ysgolion fod yn fwy rhagweithiol a meddylgar wrth ymgorffori llais y disgybl yn ddilys yn eu gweithrediadau (Jones a Hall, 2022), pwysleisia Confensiwn y CU ar Hawliau Plentyn (2025) yr hawl sy’n gan bob plentyn i gael ei gydnabod a'i ystyried gyda pharch, sy’n agwedd allweddol i gyflawni llais y disgybl.

Dyweda Llywodraeth Cymru (2021) mae dogfen strategol yw CDY sy’n amlinellu’r blaenoriaethau, nodau, a chamau gweithredu i ddiwygio cyflawniad ysgol a deilliannau disgyblion. Ychwanega Llywodraeth Cymru (2024) bod CDY yn cynnwys targedau penodol, llinellau amser, ac adnoddau i gyflawni’r amcanion, gan sicrhau dull strwythuredig o wella ansawdd addysgol trwy hunanwerthuso a chydweithio effeithiol rhwng rhanddeiliaid. Llunnir CDY gan yr holl rhanddeiliaid sydd ynghlwm a’r ysgol trwy broses o “hunanwerthuso, cynllunio strategol, gwneud gwelliant/ gweithredu ac adolygu effaith” (Llywodraeth Cymru, 2014, t.7). Fel un o gamau llunio CDY, mae hunanwerthuso yn broses gydweithredol a myfyriol lle mae cymuned ysgol yn arfarnu perfformiad eu hun a’u dulliau addysgu er mwyn nodi meysydd o gryfder a thwf yr ysgol (O’Brien et al, 2022). Cysyniad sylfaenol o’r trefniadau newydd yw y dylai nodau ysgolion o ran hunanwerthuso a gwella fod yn sylfaen ar gyfer cydweithio a’r holl rhanddeiliaid (Llywodraeth Cymru, 2022). Mewn astudiaeth o effaith hunanwerthuso gan Demetriou a Kyriakides (2012) canfuant bwysigrwydd gwerthuso yn ofalus er mwyn gwella safonau ysgolion a chynyddu cyflawniad disgyblion.

Archwiliodd Brighouse a Woods (1999) effaith cydweithio a rhanddeiliaid, gan ganfu gall cynnwys y rhanddeiliaid feithrin gweledigaeth gyfunol ar gyfer datblygiad yr ysgol, gan sicrhau bod yr ymdrechion gwella yn gynhwysfawr i anghenion pawb dan sylw. Cytuna Hinkle et al., (2022) ac Estyn (2020b) gan awgrymu bod cyfranogiad yr holl rhanddeiliaid yn sicrhau eu bod yn cael eu hysbysu’n gyson am ddatblygiadau mewn blaenoriaethau’r ysgol sy’n hanfodol ac yn agwedd hollbwysig ar arweinyddiaeth gynhwysol a diwylliant ysgol. Ar y llaw arall, awgryma Shanshan, Cheah a Abdulla (2024) bod nifer o randdeiliaid, gan gynnwys addysgwyr a rhieni, yn dangos ychydig o frwdfrydedd a chyfranogiad cyfyngedig yn y cyfnodau cynllunio a gweithredu’r CDY. Ychwanega Dadds (2020) bod gweithredu addasiadau yn aml yn gofyn am adnoddau atodol, cyllid, hyfforddiant neu ddeunyddiau, sy’n cymryd llawer o amser i’w gyflawni.  

Fel un o amcanion Llywodraeth Cymru (2023) mae'n pwysleisio'r ymroddiad i gynorthwyo dysgwyr i fod yn ddinasyddion ymgysylltiol, sy'n cwmpasu gwerthfawrogi eu cyfraniadau a'u safbwyntiau. Sonia Calvert (2024) bod disgyblion yn gyfranogwyr gweithredol yn niwylliant yr ysgol ac nid dysgwyr yn unig, sy'n pwysleisio gwerth gwrando ar ddisgyblion a'u cynnwys wrth wneud penderfyniadau. Gwelir enghraifft o arfer dda o strategaeth lais y disgybl gan Estyn (2020a) lle rhoddwyd Ysgol B cyfle i ddisgyblion hŷn ymgymryd ag amrywiaeth o gyfrifoldebau, sy'n rhoi cyfleoedd rhagorol iddynt arwain cwricwlwm yr ysgol a sefydlu strategaeth a gweledigaeth effeithiol ar gyfer y dyfodol. Trwy roi cyfle i ddisgyblion i fynegi eu barn, gall hyn hybu eu cyflawniad academaidd a rhoi teimlad o berchnogaeth dros eu haddysg (Rubenstein, Scott a Peake, 2022). Fodd bynnag, awgryma Parr ac Hawe (2022) mai ychydig o ymchwil ar sut mae athrawon yn ymateb yn wirioneddol i lais y disgybl, sy'n her i benderfynu a yw llais disgyblion yn effeithio'n wirioneddol ar strategaethau addysgu. Honna Hall (2017, dyfynnwyd yn Brown et al., 2020) mae’n bosibl bydd rhai disgyblion yn eu gweld hi’n anodd mynegi eu hun a gallant fod yn bryderus ynghylch sut y byddai athrawon yn ymateb i’w barn. Dadleua Mayes, Black a Finneran (2021) bod ystyried safbwyntiau disgyblion yn cymell athrawon i werthuso a gwella eu dulliau addysgegol er mwyn datblygu’n broffesiynol. Awgryma Flynn a Hayes (2021) bod ymglymiad ac ymgysylltiad disgyblion yn yr ysgol yn fwy effeithiol o ganlyniad i’r ymdeimlad o’u cael eu gwerthfawrogi, eu parchu a'u gwerthfawrogi.

Defnyddir Ysgol A gwahanol strategaethau o lais y disgybl yn yr ysgol er mwyn sicrhau bod gweledigaethau a syniadau’r disgyblion yn cael eu hystyried wrth gynllunio’r cwricwlwm. Gwelwyd enghraifft o blant yn mynychu cyfarfodydd staff, arwain clybiau, ymateb i holiaduron a holi cwestiynau ar banel ar gyfer swyddi yn yr ysgol. Er mwyn hybu llais y disgybl yn yr ysgol, gwirfoddolais i gasglu syniadau gwersi gan ddisgyblion y derbyn er mwyn iddynt allu arwain y dysgu, ond hefyd i’w datblygu i fod yn ddysgwyr uchelgeisiol, gwybodus. Cytuna Jones a Bubb (2021) bod cynllunio gwersi a gweithgareddau ysgol sy’n cael eu llywio’n uniongyrchol gan lais y disgyblion yn gwneud dysgu’n fwy diddorol a pherthnasol. Cysylltir fy mhrofiad gan arfer dda Ysgol C (Estyn, 2020) sy’n nodi caiff yr holl ddisgyblion eu cynnwys yn rheolaidd i gynllunio addysgeg yr ysgol, sydd wedi bod yn effeithiol i sicrhau bod y disgyblion yn fwy ymgysylltiol, brwdfrydig, ac yn cymryd perchnogaeth o'u haddysg.

Ar ôl ymweliad Estyn, yr adborth arolygu oedd ymgorffori llais y disgybl yn fwy effeithiol yn eu haddysgu er mwyn creu diwylliant o gyfathrebu agored, casglu adborth disgyblion, a gweithredu eu hawgrymiadau, gan feithrin ymdeimlad o berchnogaeth ac ymgysylltiad (Estyn, 2016). O drafod gyda phlant yr ysgol, argymhellodd Estyn fod angen cefnogi lles y disgyblion, felly penderfynon osod ymgorffori llais y disgybl fel targed er mwyn hybu lles y plant. Pwysleisia Gillett-Swan, Willis a Miles (2025) arwyddocâd llais y disgybl er mwyn gwella llesiant a chynhwysiant, gan hyrwyddo amgylcheddau ysgol gadarnhaol sy'n cefnogi gofynion amrywiol disgyblion.

Gweithredodd yr ysgol tuag y flaenoriaeth wrth gyflwyno strategaethau gwahanol er mwyn hybu llais y disgybl. Cyflwynodd yr ysgol cynghorau disgyblion gyda chynrychiolwyr etholedig o bob dosbarth, sydd bellach yn bresennol mewn cyfarfodydd ysgol. Er cytuna Sewell (2022) bod cynnwys safbwyntiau disgyblion ar benderfyniadau’r ysgol yn gwella datblygiad lleoliad addysgol cynhwysol ac ymatebol, heria Moore (2022) y strategaeth gan fod diffyg safbwyntiau amrywiol oherwydd nifer fach o ddisgyblion lleisiol sydd yn y cyfarfodydd, sydd efallai ddim yn cynrychioli'r grŵp o ddisgyblion. Hefyd, darparodd yr ysgol arolwg i’r disgyblion yn fisol er mwyn casglu eu syniadau o wersi yr hoffent eu dysgu amdano yn ystod y tymor. Cytuna Matthews a Dollinger (2023) bod darparu arolygon yn cynnig data ansoddol a meintiol a all arwain addasiadau i bolisïau a gwneud penderfyniadau mewn sefydliadau addysgol. Fodd bynnag, mae’n bosibl nad oes gan athrawon yr hunanhyder sydd eu hangen i geisio a chymhwyso llais y disgybl yn llwyddiannus i’w haddysgu (Karlsen ac Ohna, 2021). 

Er mwyn gwerthuso llwyddiant y targed, darparodd Ysgol A holiadur tymhorol i ddisgyblion yr ysgol sy’n anhysbys er mwyn asesu eu lles ond hefyd i gasglu syniadau ar yr hyn yr hoffent eu gwneud yn yr ysgol. Awgryma Denscombe (2014) bod ymatebwyr yn debygol o fynegi mwy o onestrwydd yn eu sylwadau pan sicrheir bod yr holiadur yn ddienw, yn enwedig am bynciau sensitif. Yn ychwanegol, dyweda Hodge (2020) a Cohen, Manion a Morrison (2018) gall holiaduron gasglu data gan sawl ymatebwr yn gyflym ac am gost gymharol isel. Crëwyd Ysgol A yr holiadur yn defnyddio llawer o gwestiynau caeedig sy’n gallu fod yn gyfyngiad gan fod cwestiynau caeedig yn cyfyngu ar allu ymatebwyr i ehangu eu teimladau, sy’n arwain at ganfyddiadau pwysig yn cael eu hanwybyddu (Coe et al., 2021).

Argymhellir i weithredu arfer dda Estyn (2020a) yn yr ysgol er mwyn rhoi cyfle i ddisgyblion hŷn i gymryd gwahanol gyfrifoldebau, gan roi cyfleoedd rhagorol iddynt i arwain cwricwlwm yr ysgol a llunio cynllun a gweledigaeth effeithiol ar gyfer y dyfodol. Cytuna Werder ac Otis (2023) bod cydweithredu rhwng y disgyblion ac athrawon i ddatblygu neu addasu’r cwricwlwm yn effeithiol, gan sicrhau bod y cwricwlwm yn arwyddocaol ac yn gyraeddadwy i anghenion pob disgybl.
I gloi, archwiliwyd y dulliau a’r camau gweithredu cymerwyd gan Ysgol A i gyflawni’r targed strategol o gryfhau llais y disgyblion o fewn y CDY. Dangoswyd bod ymgorffori llais y disgybl yn cyfrannu at greu diwylliant ysgol gynhwysol, gwella lles, a chodi safonau trwy feithrin ymdeimlad o berchnogaeth a chyfrifoldeb ymhlith dysgwyr (Scarparolo a Mackinnon, 2024). Er hynny, mae heriau yn ynghlwm a llais y disgybl megis ansicrwydd staff wrth weithredu adborth disgyblion (Flynn, Shevlin a Lodge, 2021). Mae’n hanfodol bod ysgolion yn parhau i ddatblygu strwythurau cynaliadwy sy’n ganolog i lais y disgybl yn y broses o hunanwerthuso a chynllunio, gan adlewyrchu egwyddorion addysgegol (Faddar et al., 2021). Cyflawnais safon broffesiynol “Arfer cyfrifoldeb corfforaethol” (Llywodraeth Cymru, d.d, t.58) wrth ddatblygu gwybodaeth ddyfnach o CDY a'i bwysigrwydd ar gyfer gwella gweledigaeth, amcanion a chamau gweithredu’r ysgol er mwyn hyrwyddo gwelliant parhaus (Cheng, 2022).

